አዲስ አገር በቀል የነዳጅ ኩባንያ ገበያውን ተቀላቀለ
ጎመጁ ኦይል አትዮጵያ የተሰኘ አዲስ አገር በቀል የነዳጅ ኩባንያ ገበያውን እንደተቀላቀለ አስታወቀ፡፡ በነዳጅ፣ ዘይትና ቅባት ማከፋፈል ሥራ የተሰማራው ጎመጁ ኦይል ኢትዮጵያ ኃላፊነቱ የተወሰነ የግል ኩባንያ በሁለት ኢትዮጵያውያን ባለሀብቶች በ10.7 ሚሊዮን ብር ካፒታል የተመሠረተ ሲሆን፣ ሥራውን የጀመረው 24 የነዳጅ ማደያዎችን በአዲስ አበባና በተለያዩ የክልል ከተሞች በመገንባት ነው፡፡የጎመጁ ኦይል ጠቅላላ አገልግሎት ክፍል ኃላፊ ወ/ሪት ዓለምፀሐይ ሀብተ ማርያም ለሪፖርተር እንደተናገሩት፣ ባለሀብቶቹ በፈሳሽ ጭነት ማመላለሻ ዘርፍ ተሰማርተው ሲሠሩ የቆዩ ናቸው፡፡ በአገሪቱ የሚታየውን የነዳጅ ማደያዎች እጥረት ለመቅረፍ የበኩላቸውን አስተዋጽኦ ለማድረግ በማሰብ ኩባንያውን አቋቁመዋል ብለዋል፡፡ በነዳጅ ማከፋፈል ዘርፍ የሚታዩ ክፍተቶችን ለማሟላት በማሰብ ኩባንያው እንደተመሠረተ የተናገሩት ወ/ሪት ዓለምፀሐይ፣ ጥራት ያለው ምርትና አገልግሎት በመስጠት ላይ እንደሆነ ተናግረዋል፡፡ጎመጁ ኦይል ኢትዮጵያ 24 የነዳጅ ማደያዎቹን በአዲስ አበባ፣ በደቡብ፣ በአማራ፣ በኦሮሚያ፣ በትግራይና በቤኒሻንጉል ጉሙዝ ክልሎች መገንባቱን የተናገሩት ወ/ሪት ዓለምፀሐይ፣ ዓለም አቀፍ የጥራት ደረጃቸውን የጠበቁ ዘይቶችና ቅባቶች በማቅረብ ላይ እንደሚገኝ አስረድተዋል፡፡ኩባንያው በዋና ሥራ አስኪያጅነት የሚመሩት የቀድሞ የኢትዮጵያ ነዳጅ ድርጅት ዋና ሥራ አስፈጻሚ የነበሩት አቶ ይግዛው መኮንን እንደሆኑ ታውቋል፡፡ኩባንያው በአዲስ አበባ አቃቂ ክፍለ ከተማ ቱሉ ዲምቱ ፈጣን መንገድ መግቢያና በቢሾፍቱ ከተማ ያስገነባቸውን ሁለት የነዳጅ ማደያዎች ከፍተኛ የፌዴራል መንግሥት፣ የአዲስ አበባ ከተማ አስተዳደርና የኦሮሚያ ክልል ባለሥልጣናት በሚገኙበት ሚያዝያ 29 ቀን 2009 ዓ.ም. እንደሚያስመርቅ አስታውቋል፡፡የኢትዮጵያን የነዳጅ ገበያ ለ50 ዓመታት አራቱ ዓለም አቀፍ ኩባንያዎች ሞቢል፣ አጂፕ፣ ሼልና ቶታል ተቆጣጥረውት ነበር፡፡ ለአገር ውስጥና ለውጭ ኩባንያዎች ከተከፈተ በኋላ የተለያዩ አገር በቀል የነዳጅ ኩባንያዎች ገበያውን ተቀላቅለዋል፡፡ ከእነዚህም መካከል የተባበሩት ፔትሮሊየም፣ ናሽናል ኦይል ኢትዮጵያ (ኖክ)፣ ታፍ ኦይልና ዳሎል ኦይል የሚጠቀሱ ናቸው፡፡ ከውጭ ከመጡ ኩባንያዎች መካከል ኦይል ሊቢያ፣ ኮቢልና ናይል ፔትሮሊየም ይገኙበታል፡፡ 